
Tárgy: Javaslat a 30/2010. (VI. 4.) Főv. Kgy. rendelet módosítására
I. Előzmények

A Fővárosi Közgyűlés 1472/2017.(X. 25.) számú határozatában úgy határozott, hogy hatás​vizsgálatot készíttet a Városliget és környéke hétvégi parkolási rendjének felülvizsgálata érdekében. Ehhez kapcsolódóan a Főpolgármesteri Hivatal Városigazgatóság Főosztálya elektronikus megkereséssel élt a hétvégi telítettségi adatok szolgáltatására vonatkozóan a zuglói parkolásüzemeltető társaság, a ZKNP felé. 

II. Vélemények
Az adatokat leszűrését, az átadandó táblázatokat és elemzést a parkolási szakértőnk Sipos László készítette el a ZKNP-vel közösen. Ezek az adatok a parkolójegy-kiadó automatánál, illetve a mobiltelefonon keresztül történő parkolási díjfizetéseket tartalmazzák, eseményenként, 14 elektronikus adattáblában.
Az adatok áttekintését és elemzését követően megállapítást nyertek az alábbiak.
A határozat kelte óta a Városligetben a várakozóhelyek száma jelentős mértékben lecsökkent (mintegy tizedére, pl. a Dózsa György úton és az 56-osok terén is megszűnt a várakozási lehetőség). Ennek következtében a VI. és a VII. kerületi önkormányzatok azon panasza, hogy a hétvégéken a városligeti fizetőparkolás okán e kerületek várakozóhelyeit használják a városligeti látogatók, a Dózsa György út mellet levők fizetési kötelezettség alá esők helyett, okafogyottá vált.
A megmaradt parkolóhelyeken jelenleg a hétvégéken sem kell várakozási díjat fizetni.

A 14 táblázatban szereplő forgalmi adatokat elemezve (a bevételek összevetése alapján) került vizsgálatra a hétvégi ingyenesség hatása, illetve a megszűntetett várakozóhelyek okán a várakozási igények átrendeződése. Az elemzés során 12 db, a Városliget frekventált helyein (pl. Állatkerti krt., Városligeti krt., Olof Palme sétány) levő automata adatai kerültek értékelésre. (A mobil parkolás adatai ilyen elemzésre nem alkalmasak, mert a teljes területet magában foglaló zónákkal dolgoznak.) 

Az elemzésből kiderült, hogy a határozat időpontját megelőzően a Városliget várakozóhelyeinek mintegy 90%-án vasárnap nem jelent meg várakozási igény, ugyanakkor a maradék 10% kihasználtsága jelentős volt a hétvégéken. A határozat időpontját követően a Fővárosi Közgyűlés módosította a parkolási rendeletét, megszüntetve a hétvégéken a fizetési kötelezettséget, majd a Liget projekt kapcsán elsősorban az alacsony kihasználtságú (90%) várakozóhelyek – építési területté váltak – ezáltal megszűntek. A megmaradó 10% iránti igény ezáltal rendkívül megnövekedett, elsősorban a díjmentessé tett hétvégén.

Az említett frekventált területeken a vizsgált automaták forgalma hétvégén összességében 70 – 220%-kal volt nagyobb, mint hétköznapokon.

A városligeti várakozóhelyek jelentős részének megszűnését követően megmaradt várakozó​helyek hétköznapi kihasználtsága pedig összességében 10-50%-kal növekedett.

A forgalmi adatok egyértelműen jelzik, hogy ezeken a területeken a hétvégi várakozási igény a hétköznapit jelentősen meghaladja, azaz a hétvégi díjfizetés megszüntetése kedvezőtlenül hatott a parkolás-szabályozásra. Az elemzések azt is kimutatták, hogy a várakozási igények már a reggeli órákban – az Állatkert nyitvatartási idejét megelőzően - is jelentősek voltak. 
Annak érdekében, hogy az Állatkert látogatása gépjárművel továbbra is biztosítható legyen, támogatható lehet egy olyan rendeletmódosítás, amely mellett az Állatkert vonzáskörzetében a 3 órára történő díjfizetés esetén (amely most 3 x 350 Ft/óra) a díjfizetés napján az üzemidő végéig további díjat ne kelljen fizetni. (Ezt a fővárosi parkolási rendelet 5. sz. mellékletének 10. pontja teszi lehetővé.)
Fentiekre tekintettel – a mellékelt levéltervezet szerinti tartalommal - a Főpolgármesteri Hivatal kérésének eleget téve egyrészről megküldésre kerülnek a szakmai főosztály (Városigazgatóság Főosztály) által kért parkolási adatok, másrészről megfogalmazásra kerül egy olyan kerületi javaslat, amely arra vonatkozik, hogy fővárosi parkolási rendelet módosításával a Városliget bizonyos útjain (ezek elsősorban a Zuglói Önkormányzat tulajdonában lévő területek) kerüljön visszaállításra a hétvégi fizető parkolás. (Visszahelyezve a „Mindennap 8.00 órától 18.00 óráig üzemelő várakozási övezetek körébe a XIV. kerületben a Dózsa György út - Vágány utca-Hungária körút - Ajtósi Dürer sor által határolt terület, beleértve a határoló utak közül az Ajtósi Dürer sort.”)
Kérem a T. Képviselő-testületet, hogy a tervezetet tárgyalja meg és döntsön a határozati javaslatról.

III. Bizottsági vélemény

A Parkolási Monitoring Munkacsoport 2018. november 5-én a javaslatot tárgyalta.
IV. Döntési javaslat

Budapest Főváros XIV. Kerület Zugló Önkormányzat Képviselő-testülete

.../2017. (…) Öh. számú

határozata

a 30/2010. (VI.4.) Főv. Kgy. rendelet módosításának kezdeményezésére 
A Képviselő-testület felkéri a polgármestert, hogy kezdeményezze Budapest Főváros Önkormányzata főpolgármester-helyettesénél a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet módosítását a mellékelt levélben foglaltaknak megfelelően arra vonatkozóan, hogy „ a Dózsa György út - Vágány utca-Hungária körút - Ajtósi Dürer sor által határolt terület, beleértve a határoló utak közül az Ajtósi Dürer sort.”- elnevezésű terület, kerüljön vissza a mindennap 8.00 órától 18.00 óráig üzemelő várakozási övezetek körébe.
(1 sz. melléklet).
Határidő: 2018. november 30.
Felelős: Karácsony Gergely polgármester (Polgármesteri Kabinet)

A határozathozatal Magyarország helyi önkormányzatairól szóló 2011. évi CLXXXIX. törvény 47. § (1) és (2) bekezdése alapján egyszerű szótöbbséget igényel.
Budapest, 2018. november „       ”

Karácsony Gergely

                                                                                                     Polgármester

